Zuma sê oor standbeeldePres. Jacob Zuma by die onthulling van Chris Hani se graf as ‘n erfenisterrein op 10 April 2015 Foto: @presidencyZA, Twitter Pres. Jacob Zuma het Vrydag gesê ŉ nuwe inklusiewe erfenis moet vir die land geskep word, en dit moet binne die wette van die land plaasvind. “Die verwydering van koloniale standbeelde moet binne die wette van die land geskied,” het Zuma tydens die 22ste herdenking van Chris Hani se sluipmoord in Boksburg, gesê. “Deur die standbeelde te vernietig rig skade aan die bewaring van die geskiedenis van die land, insluitend die afstootlike koloniale apartheidsgeskiedenis.” Hy het gesê dit is belangrik dat alles ordelik en volgens die wette van die land moet geskied. “Toekomstige generasies moet weet wie ons land gekolonialiseer het en wie apartheid ingestel het wat uiteindelik deur die Verenigde Nasies as ŉ misdaad teen die mensdom verklaar is. Wat ons moet bespreek, is dus die ligging van hierdie koloniale en apartheidsartefakte en ons is dankbaar dat die debat begin het.” Zuma het Vrydag Hani se graf as ŉ erfenisterrein verklaar. Hani, hoof van Umkhonto we Sizwe, die gewapende vleuel van die ANC, is op 10 April 1993 vermoor. Pres. Jacob Zuma lê ‘n krans by Chris Hani se graf op 10 April 2015 Foto: @presidencyZA, Twitter Zuma het saam met Hani se familie en verteenwoordigers van die MKMVA, Sanco, Cosatu, SAKP en die ANC aan ŉ kransleggingseremonie deelgeneem. Hy het die Chris Hani-monumentplaatjie onthul voordat hy ŉ gedenktoer onderneem het. Blade Nzimande, uitvoerende hoof van die SAKP, en ANC-sekretaris-generaal Gwede Mantashe, en Chris Hani se weduwee Limpho Hani, het hom vergesel. “ŉ Belangrike aspek om ware versoening te bereik, sluit ŉ nuwe erfenislandskap vir ons nuwe demokratiese samelewing in,” het Zuma gesê. “Dit moet gebaseer wees op ons geskiedenis van die strewe na vryheid, gelykheid en geregtigheid. Vandag open ons amptelik die Chris Hani-gedenkterrein, en dit sal geslagte lank nog mense oplei oor sy nalatenskap en strewe na vryheid.” Zuma het bygevoeg geskiedkundige persele, individue en organisasies wat ŉ bydrae gelewer het tydens die vryheidstruggle is geïdentifiseer om opgegradeer te word en as erfenisterreine verklaar te word. “Só skep ons ŉ verteenwoordigende en inklusiewe Suid-Afrikaanse geskiedenis en erfenis. Dit sal ook ŉ bydrae lewer tot gedeelde waardes en ŉ gemeenskaplike nasionale identiteit in ons land.” Zuma het hom ook skerp uitgespreek teen die xenofobie in die land en het gesê die regering se beleid oor hoe vlugtelinge hanteer word, moet heroorweeg word. “Dit is so dat daar ŉ groot aantal uitlanders onwettig in die land is, en die regering hanteer die probleem. Ons sal seker maak dat niemand onwettig of sonder dokumente in ons land woon nie. Maar talle uitlanders is wel wettig in ons land en lewer ŉ bydrae tot die bevordering en sukses van die land. Talle word aangestel om aan skaars vaardighede in ons land te voldoen sodat ons die land kan ontwikkel.” Hy het egter bygevoeg dat geen ekonomiese moeilikheid of ongelukkigheid ooit ŉ aanval op uitlanders, wat winkels en ander ondernemings besit, kan regverdig nie. Blade Nzimande, uitvoerende hoof van SAKP, het vroeër gesê apartheidsparke moet opgerig word waarheen afstootlike standbeelde geskuif kan word sodat Suid-Afrika opgelei kan word oor sy geskiedenis. “Ons verwelkom die debat oor simbole van koloniale en apartheidsverdrukking,” het Nzimande gesê. “Ons stem nie saam dat die standbeelde vernietig moet word nie. Ons moet die skuif sodat mens kan deurstap en iemand jou telkens kan verduidelik wat en wie dit is.” Clive Derby-Lewis is skuldig bevind aan ŉ sameswering om Hani te vermoor deur die vuurwapen aan die Poolse immigrant Janusz Walus te verskaf. Nzimande het gesê die SAKP staan nie Derby-Lewis se parool teë omdat die party sleg wil wees nie, maar omdat die party glo hy weerhou inligting oor Hani se moord. “Die waarheid het nog nie uitgekom nie. Derby-Lewis moet die waarheid praat,” het hy gesê. Bron: Ockert de Villiers, News24